Gebruik stembus teen korrupsie, sê Ramaphosa | Maroela Media
Gebruik stembus teen korrupsie, sê Ramaphosa
Pres. Cyril Ramaphosa het Dinsdag op Vryheidsdag 'n beroep op Suid-Afrikaners gedoen om hul stem in die komende munisipale verkiesing te gebruik om hul onverdraagsaamheid te wys met betrekking tot korrupsie, diefstal en die wanbestuur van openbare fondse.
"Die verkiesing is 'n geleentheid om jou stem te laat hoor en deel te wees van die verandering wat jy wil sien," het Ramaphosa tydens die amptelike Vryheidsdagviering in Botshabelo in die Vrystaat gesê.
Die munisipale verkiesing vind op 27 Oktober plaas en volgens Ramaphosa het Suid-Afrikaners nou die geleentheid om te besluit watter party en sy kandidate die vermoë en die vasberadenheid het om onvermoeid vir kiesers te werk.
Volgens Ramaphosa is die reg tot protes een van die wonderlike fasette van die land se demokrasie. "Gewelddadige betogings, brandstigting, plundering en die vernietiging van eiendom ondermyn egter die einste saak wat ons wil bevorder.
"Die uitoefening van ons stemreg is verreweg die kragtigste vorm van protes. As diegene wat beweer dat hulle jou dien, dit nie doen nie, stem hulle uit. Laat ons alleen deur een lojaliteit gelei word, en dit is lojaliteit aan hierdie land."
Nalatenskap van apartheid
Volgens Ramaphosa bly die nalatenskap van apartheid 'n bepalende kenmerk van Suid-Afrika.
"Na byna drie dekades gaan dit op baie maniere voort om te bepaal waar mense sal woon, watter bates hulle besit, watter skoolopleiding hulle ontvang, watter werk hulle kan doen en hoe veilig hulle voel."
Vryheidsdag kan nie gevier word sonder om te erken hoeveel daar nog gedoen moet word nie, het Ramaphosa gesê, maar bygevoeg dat daar reeds groot vordering gemaak is met die verwesenliking van die regte van mense op 'n beter lewe en die bevordering van menswaardigheid.
"Maar tog weet ons dat die belofte van 1994 in baie dele van Suid-Afrika nog nie nagekom is nie, ondanks die feit dat ons al die afgelope 27 jaar in 'n demokratiese land woon."
Miljoene Suid-Afrikaners leef steeds in toestande van armoede en sonder toegang tot basiese dienste. "Vir diegene wat steeds ly weens 'n gebrek aan basiese dienste soos lopende water; vir diegene wat elke dag in vrees leef weens geweld en misdaad; en vir diegene wat geen werk het om hulself en hul gesinne te onderhou nie, bly ware vryheid ontwykend."
Ramaphosa het gesê dit kan nie die geval wees dat mense 27 jaar later onteem word van die mees basiese dienste soos water en sanitasie weens swak beplanning, onbevoegdheid, wanbestuur of korrupsie nie.
"Dit kan nie wees dat toegang tot behuising, onderwys en behoorlike gesondheidsorg ondermyn word omdat diegene wat dienste moet lewer nie genoeg omgee nie."
Cyril Ramaphosa Vryheidsdag
Piet Retief-boere weer in hof
Passasiers gestrand toe Mango vlugte skielik staak
Wel dan hou die korruptes uit die munisipale verkiesing wat saketeen hulle het dit sal klaar help.
Ek verstaan hierdie berig nie eintlik nie. Stemme teen korrupsie word deur hierdie leserstal die afgelope 15 jr gemaak. Niemand het hulle daaraan gesteur nie. Nou wil CR 'n beroep daarvoor doen?? Stemme beteken nie veel vir magsbehepte, geldlustige politici nie.
Dus, wat se hy? Moet asseblief tog net nie vir die ANC stem nie!!
In Parys is die lokaal waar ons moet registreer toe. Daar is nt n papier op geplak wat se hul is besig mt onderhoud. Hoe gerieflik wil hul dt nog he?